चकिया से रोडवेज की बस यात्रियों को लेकर रविवार की शाम पांच बजे मुगलसराय की तरफ आ रही थी। बताते हैं कि काफी तेज रफ्तार में आ रही बस जैसे ही चंद्रप्रभा नदी के पुल पर पहुंची थी कि अनियंत्रित हो गई। इसके बाद बस रेलिंग विहीन पुल से लगभग बीस फीट गहरे नदी में गिर पड़ी। बस के नदी में गिरते ही हर तरफ अफरातफरी मच गई। यात्रियों की चीख पुकार सुनकर आसपास के लोगों में हड़कंप मच गया। देखते ही देखते सैकड़ों लोग मौके पर जुटकर राहत कार्य में लग गए। सैकड़ों की संख्या में पहुंचे ग्रामीणों और पुलिसकर्मियों ने घुटने भर नदी के पानी से बस को सीधा करने के बाद उसमें फंसे लोगों को बाहर निकाला। हालांकि तब तक नौ माह की रुखसाना नामक मवैया गांव निवासी एक बच्ची की मौत डूबने से हो चुकी थी। हादसे में चंद्रमणि सिंह (52) कटवामाफी शहाबगंज, अख्तर (30) मवैया, खुशी (10) चकिया, मुहम्मद शरीफ (55) बनारास रामापुरा, शाहजहां (52) रामापुरा, प्रभा देवी (35) चकिया, राधे (65) सोनहुल, सरिता (35) चकिया, लल्लू (65) सोनहुल, चमन (18) चकिया, सकियारी (60) अमरां, शंकर धोबी (30) अमरा, नीशू (10) चकिया, दीपक (30) चकिया, सलीम (32) वर्ष मवैया, निशा (17) चकिया, परमानंद (35) चकिया सहित 25 घायलों को चकिया संयुक्त चिकित्सालय में भर्ती कराया गया। इसमें गंभीर स्थिति को देखते हुए कई घायलों को वाराणसी के लिए रेफर कर दिया गया। इसके अलावा डोमरी पड़ाव निवासी गोपी राजभर (20) वर्ष, रवि राजभर (21)] छोटेलाल (23), दिनेश राजभर (24), कैथी टांडा निवासी बदरू प्रसाद (40), घनश्याम (35) हुकुलगंज वाराणसी, राजेश सोनकर (32) लंका सुंदरपुर वाराणसी और नरेश प्रजापति (60) वर्ष मुगलसराय का इलाज बबुरी कस्बा में करने के बाद चिकित्सकों ने छोड़ दिया।